# 18/2018. (XI.26.) MÜK szabályzat[[1]](#footnote-1) az ügyvédi tevékenységet folytatók továbbképzési kötelezettségéről

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 21. pontjában, a 4.2.1. és a 4.7.3. pont tekintetében az Üttv. 170. § (2) bekezdés b) pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

a 4.3.2. pont, az 5.2.2. pont és az 5.3.9. pont tekintetében az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat egyetértésével

a következő szabályzatot alkotja:

# 1. Általános rendelkezések

1.1. Az ügyvéd az alkalmazott ügyvéd, a kamarai jogtanácsos, az európai közösségi jogász, és az alkalmazott európai közösségi jogász (a továbbiakban együtt: Továbbképzésre Kötelezett) az e szabályzatban meghatározott időszakban (a továbbiakban: Továbbképzési Időszak) köteles az e szabályzatban meghatározott számú kreditpontot a Kamara által az Üttv. 161. § (2) bekezdés a) pontja alapján megszervezett, illetve az OAB által nyilvántartásba vett Képzési Eseményen vagy Képzési Eseményben (a továbbiakban: Továbbképzés) való részvétellel megszerezni (a továbbiakban: Továbbképzési Kötelezettség).

1.2. E szabályzat alkalmazásában

a) Akkreditáció: a Képzési Hellyé nyilvánítás és a Képzési Hely nyilvántartásba vétele,

b) Határozat: a Képzési Hellyé nyilvánító határozat,

c) Kamara: a területi ügyvédi kamara,

d) Képzési Hely: az OAB által e szabályzat szerint nyilvántartásba vett jogalany,

e) Kérelem: az akkreditáció iránti kérelem,

f) Kérelmező: a Kérelmet előterjesztő jogalany,

g) Munkáltató: a Továbbképzésre Kötelezettet munkaviszony keretében foglalkoztató jogalany, kamarai jogtanácsos esetében az Üttv. 66. § (1) bekezdése szerinti ügyfele,

h) MÜK: a Magyar Ügyvédi Kamara,

i) OAB: a MÜK Oktatási és Akkreditációs Bizottsága,

j) Szabályozási Időszak: az az időszak, melyre a MÜK küldöttgyűlése meghatározza a Továbbképzés tudományos és szakmai követelményrendszerét, ellenőrzésének és nyilvántartásának rendjét.

# 2. A Továbbképzési Kötelezettség

2.1. A Továbbképzési Időszak tartama öt év.

2.2. A Továbbképzési Időszak záró napját követő napon új Továbbképzési Időszak kezdődik.

2.3. A Továbbképzési Időszak kezdő és záró napját a Továbbképzési Időszak kezdő napját megelőző hónap első napjáig a MÜK elnöke határozatban állapítja meg, és azt a MÜK honlapján közzéteszi.

2.4. A Továbbképzési Időszak számítását nem befolyásolja a Továbbképzésre Kötelezett kamarai formaváltása, illetve átjegyzése.

2.5. Ha a Továbbképzési Kötelezettség teljesítésének az elmulasztásán kívüli okból

a) a Továbbképzésre Kötelezett kamarai tagsága megszűnik vagy

b) a Továbbképzésre Kötelezettet a kamarai nyilvántartásból törlik,

a Továbbképzési Időszak a kamarai tagság vagy nyilvántartotti státusz jogerős megszűnésének a napjával lezárul.

2.6. A Továbbképzési Időszakba az ügyvédi tevékenység szüneteltetésének, illetve felfüggesztésének az időtartama nem számít bele. Ha az ügyvédi tevékenység szüneteltetése, illetve felfüggesztése időszaka az öt évet meghaladja, az ügyvédi tevékenység folytatásának a napjával új Továbbképzési Időszak kezdődik.

2.7. A MÜK elnöksége valamennyi Továbbképzésre Kötelezett számára konkrétan meghatározott tárgykörben előírhatja, hogy

a) ingyenesen és elektronikus formában igénybe vehető,

b) a Továbbképzésre Kötelezettek számára az ügyvédi tevékenység gyakorlásának módjától, formájától és jellegétől függetlenül hasznos, és

c) valamennyi kötelezett által, a Továbbképzésre Kötelezett által szabadon megválasztott időpontban igénybe vehető

Képzési Eseményen vegyen részt.

2.8. A Továbbképzésre Kötelezett a 2.7. pont szerinti Továbbképzési Kötelezettségnek Kamara által azonos tárgykörben szervezett, ingyenesen, de nem elektronikus formában igénybe vehető Képzési Eseményen is eleget tehet.

2.9. A kötelező Képzési Eseményen megszerzendő kreditek aránya egy Továbbképzési Időszakban nem haladhatja meg a minimálisan megszerzendő kreditpontok negyedét.

2.10. Képzési Kötelezettségét az a Továbbképzésre Kötelezett teljesíti, aki a Továbbképzési Időszakban legalább 80 – a Továbbképzési Időszakban a 75. életévét betöltő Továbbképzésre Kötelezett 40 – kreditpontot, ebből egy naptári éven belül legalább 16 – a Továbbképzési Időszakban a 75. életévét betöltő Továbbképzésre Kötelezett legalább 8 – kreditpontot megszerez.

2.11. A következő naptári évre és a következő Továbbképzési Időszakra legfeljebb 16 – a Továbbképzési Időszakban a 75. életévét betöltő Továbbképzésre Kötelezett esetében legfeljebb 8 – kreditpont vihető át, illetve a Továbbképzési Időszak utolsó évében legfeljebb 32 – a Továbbképzési Időszakban a 75. életévét betöltő Továbbképzésre Kötelezett esetében legfeljebb 16 – kreditpont vehető nyilvántartásba. A Kamara elnöksége – vagy a Kamarának az alapszabályában meghatározott más szerve – a Továbbképzésre Kötelezettet kérelmére mentesíti az e pont szerinti korlátozások alól, ha a Továbbképzésre Kötelezett valószínűsíti, hogy a Továbbképzési Kötelezettségét önhibáján kívül nem tudta teljesíteni.

2.12. Ha a Továbbképzésre Kötelezettet nem a Továbbképzési Kötelezettség elmulasztása miatt törölték a kamarai nyilvántartásból, illetve kamarai tagságát nem ezen okból szüntették meg, és két éven belül ismét Továbbképzésre Kötelezetté válik, a korábban megszerzett kreditpontokat a tagfelvétel, illetve nyilvántartásba vétel után szerzettekhez hozzá kell számítani.

2.13. A Továbbképzésre Kötelezett azokat a papír alapú és elektronikus okiratokat, melyek a Továbbképzési Kötelezettség teljesítését vagy a mentességi körülményeket igazolják a Továbbképzési Időszak alatt, és azt követő öt éven át köteles megőrizni. Ha az e szabályzat szerinti nyilvántartás és a Továbbképzésre Kötelezett által hitelt érdemlően igazolt kreditpontok között eltérés áll fenn, a Továbbképzésre Kötelezett által hitelt érdemlően igazolt kreditpontokat kell figyelembe venni.

2.14. A Továbbképzésre Kötelezett a Kamara felhívására a Továbbképzési Időszak alatt és azt követő öt éven át köteles igazolni a megszerzett kreditpontjait, illetve a Továbbképzési Kötelezettsége teljes vagy időarányos teljesítését.

2.15. A kötelező Képzési Eseményeken való részvétel kivételével a Továbbképzési Kötelezettség teljesítésének kell tekinteni, ha a Továbbképzésre Kötelezett a Továbbképzési Időszakban

a) a jogtudomány, az államtudományok vagy a közigazgatástudomány területén tudományos fokozatot szerzett, és ezt az OAB előtt igazolja,

b) mesterfokozatot eredményező jogászképzésre épülő szakirányú továbbképzésben szakjogászként oklevelet vagy más olyan oklevelet szerzett, amely alapján a Legum Magister vagy Master of Laws (rövidítve: LL. M.) cím használatára jogosult, és ezt az OAB előtt igazolja,

c) egyetem okleveles jogász szakképzettség megszerzését biztosító karán, akkreditált jogi vagy közigazgatási felnőttképzési intézményben, illetve Képzési Helyen négy tanulmányi félév átlagában legalább heti négy – legalább negyvenöt perces – tanóra oktatói tevékenységet végzett, és ezt az OAB előtt igazolja, vagy

d) a Továbbképzési Időszakban legalább egymást követő két éven át teljesítette a közszolgálati tisztviselők továbbképzéséről szóló kormányrendelet, illetve az állami tisztviselők képzéséről és továbbképzéséről szóló kormányrendelet szerinti, felsőfokú végzettséggel rendelkezők részére előírt továbbképzési kötelezettségének, és ezt a Továbbképzésre Kötelezett vagy Munkáltatója az OAB előtt igazolja

a Továbbképzési Időszak záró napját követő hatvan napon belül.

2.16. Ha a Továbbképzésre Kötelezett valószínűsíti, hogy önhibáján kívül nem volt képes teljesíteni Továbbképzési Kötelezettségét, a Kamara elnöksége – vagy a Kamarának az alapszabályában meghatározott más szerve – a Továbbképzési Időszakon belül előterjesztett kérelmére részben vagy egészben mentesítheti a Továbbképzésre Kötelezettet a tárgybeli Továbbképzési Időszakra vonatkozó Képzési Kötelezettség teljesítése alól.

# 3. Az ügyvédi kamarák Továbbképzéssel kapcsolatos feladatai

3.1. Az MÜK küldöttgyűlése az OAB előterjesztésére a hatályba lépését követő öt évre, majd ezt követően ötévente, a mindenkori Szabályozási Időszak utolsó naptári évének első negyedévében a következő Szabályozási Időszakra, a Kamarákra kötelező hatállyal, szabályzatban határozza meg, valamint szükség szerint felülvizsgálja a Továbbképzés

a) tudományos és szakmai követelményrendszerét,

b) ellenőrzésének és nyilvántartásának rendjét, valamint

c) az akkreditáció szempontrendszerét.

3.2. A Szabályozási Időszak kezdő és záró napját a Szabályozási Időszak kezdő napjáig a MÜK elnöke határozatban állapítja meg, és azt a MÜK honlapján közzéteszi.

3.3. Az OAB országos nyilvántartást vezet a Képzési Helyekről, a Képzési Eseményekről és a Továbbképzési Kötelezettség teljesítéséről.

3.4. Az OAB

a) dönt az akkreditációról,

b) dönt a Képzési Események és az azokért járó kreditpontok nyilvántartásba vételéről,

c) ellenőrzi e szabályzat Kamarák általi végrehajtását,

d) az e szabályzatban meghatározott kivétellel ellenőrzi, hogy a Képzési Helyek megfelelnek-e e szabályzatnak és a Határozatnak,

e) az e szabályzatban meghatározott kivétellel ellenőrzi a Képzési Eseményeket, valamint

f) működési rendjében szabályozza a kötelezettségei teljesítésére vonatkozó belső eljárásrendet.

3.5. A Kamara ellenőrzi a Továbbképzési Kötelezettség teljesítését.

3.6. A Kamara a Továbbképzést a Továbbképzésre Kötelezett tagjai és nyilvántartottjai, valamint annak a Kamarának a Továbbképzésre Kötelezettjei számára köteles biztosítani, mellyel erre vonatkozóan megállapodott.

3.7. Az ezer fő taglétszám alatti Kamara a Továbbképzést elsősorban önmaga biztosítja, de ezzel másik Kamarát és Képzési Helyet is megbízhat. Kamarák megállapodhatnak abban, hogy a Továbbképzést és a Képzést együttesen biztosítják, akár úgy is, hogy közösen bíznak meg Képzési Helyet.

3.8. A Képzési Hely nem tagadhatja meg a Képzési Eseményen való részvételt attól, akinek a kamarai tagságát a Továbbképzési Kötelezettség elmulasztása miatt megszüntették, illetve akit az ügyvédi kamarai nyilvántartásból emiatt töröltek.

3.9. A Kamara e szabályzat keretei között, a saját szerveire és tisztségviselőire kötelező erővel, normatív módon határozatban rögzíti a Továbbképzéssel kapcsolatos saját feladatait, szabályozza, megszervezi, lebonyolítja a Továbbképzést és ellenőrzi azokat a Képzési Eseményeket, melyeket ő maga szervez, illetve bonyolít.

3.10. A Kamara ellenőrzi azoknak a Képzési Helyeknek a Továbbképzéssel kapcsolatos szakmai, nyilvántartási és kreditpontigazolási tevékenységét, melyekkel a Továbbképzésről megállapodott.

3.11. A Kamara a Továbbképzés következő naptári évre vonatkozó, általa szervezett, illetve bonyolított Képzési Eseményeit (a továbbiakban: Program) azok kreditpontértékével és esetleges díjával együtt december 15-ig a honlapján közzéteszi. A Kamara a Programon túlmenően is szervezhet Képzési Eseményeket.

3.12. Az ezer fő alatti taglétszámú Kamara Programja szerinti Képzési Eseményeknek legalább évi 16 kreditpont megszerzését kell lehetővé tenniük.

3.13. A Kamara ellenőrzi a saját maga által szervezett, illetve bonyolított Képzési Esemény minőségét, a résztvevőknek kreditpontigazolást ad.

3.14. A Képzési Eseményeken való részvételt és az ezzel szerzett kreditpontokat a Kamara az erre rendszeresített nyilvántartásában rögzíti.

3.15. A Kamara a tárgyévet követő év április 30. napjáig közli az OAB-bal a Továbbképzésre Kötelezett által az előző naptári évben megszerzett kreditpontokat, és ezekről igazolást ad a Továbbképzésre Kötelezettnek.

3.16. A Kamara és a Képzési Hely az OAB felhívására köteles igazolni azt, hogy a Továbbképzésre Kötelezett az adott és az előző Továbbképzési Időszakban mely Képzési Eseményen vett részt, és hány kreditpontot szerzett.

3.17. A nem Képzési Helyek által szervezett, tanfolyamnak, konferenciának és versenynek nem minősülő Képzési Eseményeket a Továbbképzésre Kötelezett vagy a Munkáltató az OAB részére jelenti be nyilvántartásba vétel céljából. Ha a Továbbképzésre Kötelezett az e pont szerinti Képzési Eseményt a Kamaránál jelenti be, a bejelentést a Kamara haladéktalanul továbbítja az OAB részére. Az OAB az e pont szerinti Képzési Esemény nyilvántartásba vételéről haladéktalanul, de legfeljebb 15 napon belül tájékoztatja a Kamarát.

3.18. A Kamara elnöksége – vagy a Kamarának az alapszabályában meghatározott más szerve – határozhat a nem kötelező Képzési Esemény díjkötelessé tételéről, a díj mértékéről, a fizetésre kötelezettről, a fizetési feltételekről és a fizetési mulasztás következményeiről.

3.19. A Kamara gondoskodik a Képzési Esemény és az általa biztosított bonyolított Továbbképzés oktatóinak kiválasztásáról, megbízásáról, módszertani és szakmai felkészítéséről, díjazásáról, és ellenőrzi a Továbbképzésben végzett tevékenységüket.

3.20. E szabályzat vagy a Kamara alapszabálya eltérő rendelkezése hiányában a Kamara Üttv.-ben, valamint e szabályzatban meghatározott feladat-, illetve hatásköreit a Kamara oktatásért felelős bizottsága, ennek hiányában az elnöksége teljesíti, illetve gyakorolja.

# 4. Az Akkreditáció

## 4.1. Az Akkreditáció feltételei

4.1.1. Az OAB kérelemre határoz az Akkreditációról, annak hatályáról, a Képzési Hellyel szemben támasztott feltételekről.

4.1.2. Az Akkreditáció legkésőbb annak a Szabályozási Időszaknak az utolsó napján, amelyben hatályba lépett, hatályát veszti.

4.1.3. A Kamara e szabályzat erejénél fogva Képzési Helynek minősül. A Kamarát az OAB Akkreditáció nélkül hivatalból Képzési Helyként nyilvántartásba veszi.

4.1.4. Képzési Hellyé – egyszerűsített eljárás kivételével – csak olyan, az Európai Gazdasági Térség tagállamában székhellyel rendelkező jogalany nyilvánítható, amelyik, vagy amelynek a képzési tevékenységben közvetlenül, személyes közreműködés útján részt vevő legalább egy tagja, illetve munkavállalója legalább hároméves oktatásszervezési gyakorlattal rendelkezik vagy a Kérelem benyújtását megelőző naptári évben ténylegesen végzett jogi, közigazgatási, jogi szaknyelvi, illetve az ügyvédi tevékenység szempontjából más hasznos oktatási tevékenységet.

4.1.5. Az akkreditációért a MÜK részére díjat kell fizetni, amelynek mértékét a MÜK Elnöksége határozatban állapítja meg. Az akkreditációs díj az akkreditációs eljárás, a Továbbképzés ellenőrzése, az e szabályzat szerinti, az akkreditációval kapcsolatos más eljárás, valamint a továbbképzési rendszer fenntartása költségeit átalány jelleggel foglalja magában.

4.1.6. Az akkreditációért fizetendő díj megváltoztatásáról szóló határozat legkorábban a közzétételét követő 45. napon lép hatályba.

## 4.2. Az akkreditációs eljárás

4.2.1. Az akkreditációs eljárásban az elektronikus ügyintézés általános szabályairól szóló törvény szerinti elektronikus kapcsolattartás kötelező.

4.2.2. A Kérelmezőnek a Kérelmet az OAB által rendszeresített elektronikus űrlapon kell előterjesztenie.

4.2.3. A Kérelemnek tartalmaznia kell

a) a Kérelmező nevét, székhelyét, valamint

b) a Kérelmezőt nyilvántartó bíróság vagy hatóság megjelölését.

4.2.4. A Kérelemnek tartalmaznia kell Kérelmező által folytatni kívánt Továbbképzés

a) tervezett helyét, ha ez értelmezhető,

b) folytatására irányuló Akkreditáció kért hatályát, ha ez a Szabályozási Időszaknál rövidebb,

c) tárgyát – jogi vagy egyéb ügyvédi tevékenységet segítő képzés –, egyéb ügyvédi tevékenységet segítő képzés esetén azt, hogy az ügyvédi tevékenység gyakorlásával milyen összefüggésben van, annak a minőségét hogyan fejleszti, valamint

d) tematikáját.

4.2.5. A Kérelemnek tartalmaznia kell a Továbbképzés keretében megvalósuló

a) Képzési Események meghirdetése rendjét,

b) Képzési Eseményeken való részvétel Kérelmező által ellenőrzésének és nyilvántartásának a rendjét,

c) a kreditpontigazolások kiadásának rendjét, valamint

d) a Képzési Eseményeken való részvétel személyi, anyagi és egyéb feltételeit, a Képzési Eseményekre való jelentkezés rendjét.

4.2.6. A Kérelmezőnek a Kérelemben nyilatkoznia kell az alábbiakról, és – ha az OAB számára nem hozzáférhető – az OAB felhívására csatolnia kell a nyilatkozatát igazoló okiratokat:

a) oktatási és oktatásszervezési tapasztalatok, referenciák,

b) foglalkoztatott vagy foglalkoztatni tervezett oktatók,

c) oktatási anyag mikortól és hol férhető hozzá,

d) továbbképzési terv,

e) minőségbiztosítási rendszer,

f) a Képzési Eseményt az OAB hogyan tudja ellenőrizni.

4.2.7. A Kérelmező a Kérelemben kötelezettséget vállal arra, hogy akkreditációja esetén

a) betartja e szabályzat és a Határozat rá vonatkozó szabályait,

b) biztosítja, hogy az általa szervezett Képzési Eseményeken a MÜK vagy a Kamara tisztségviselője ellenőrzés céljából, Továbbképzési Kötelezettsége teljesítésén kívül részt vehet,

c) az Akkreditáció esetleges felfüggesztése ideje alatt Képzési Eseményt nem szervez és nem tart,

d) az Akkreditáció esetleges felfüggesztése idejére vagy az Akkreditáció esetleges megvonását követő időszakra szervezett, és már befizetett Képzési Események teljes díját a Továbbképzésre Kötelezettek részére az Akkreditáció felfüggesztéséről szóló határozat kézhezvételétől számított harminc napon belül visszafizeti, valamint

e) az Akkreditáció felfüggesztése idejére vagy az Akkreditáció esetleges megvonását követő időszakra szervezett Képzési Esemény elmaradásáról a jelentkezőket haladéktalanul igazolható módon tájékoztatja.

4.2.8. A Kérelmet az OAB a kézhezvételétől számított harminc napon belül elbírálja el.

4.2.9. Az OAB a Kérelmezőt a Kérelem kézhezvételétől számított tizenöt napon belül egy alkalommal – legfeljebb harminc napos határidővel – a hiányok pótlására, illetve a Kérelemben tett nyilatkozatok igazolására szolgáló okiratok csatolására szólíthatja fel. További hiánypótlási vagy okiratcsatolási felhívásra akkor van lehetőség, ha azt a Kérelmező kifejezetten kéri.

4.2.10. A hiánypótlási, illetve okiratcsatolási felhívás Kérelmezővel való közlésétől a hiánypótlás előterjesztéséig, illetve az okiratok csatolásáig terjedő idő, de felhívásonként legfeljebb az abban meghatározott határidő a Kérelem elbírálásának a határidejébe nem számít bele.

4.2.11. Ha a Kérelmező a hiánypótlási vagy az okiratcsatolási felhívásnak nem tesz eleget, az OAB a Kérelmet a hiányos tartalma alapján bírálja el.

4.2.12. A Kérelemnek helyt adó Határozat tartalmazza

a) az akkreditáció hatályát,

b) a Képzési Hellyel szemben támasztott szakmai, szervezési, minőségi, ellenőrzési és kreditpontigazolási feltételeket, és

c) az arra vonatkozó figyelmeztetést, hogy e feltételek be nem tartása esetén az akkreditáció megvonható.

4.2.13. A Kérelmet elutasító Határozat tartalmazza

a) az elutasítás indokolását,

b) azt a rendelkezést, hogy a megfizetett akkreditációs díjat az elutasító Határozat közlését követő tizenöt napon belül a MÜK visszautalja, és

c) a jogorvoslati tájékoztatást.

## 4.3. Egyszerűsített akkreditációs eljárásra vonatkozó speciális szabályok

4.3.1. Az OAB

a) a Kamara, illetve a MÜK által Továbbképzés céljára alapított, kizárólag Kamara, illetve a MÜK tagságával működő jogi személyt,

b) a Magyar Jogászegyletet és területi szervezeteit,

c) a magyarországi egyetem okleveles jogász szakképzettség megszerzését biztosító karát,

d) a Nemzeti Közszolgálati Egyetemet, valamint

e) a Munkáltatót

az OAB egyszerűsített eljárásban akkreditálja.

4.3.2. A Munkáltató egyszerűsített akkreditáció keretében csak az általa munkaviszony keretében foglalkoztatott jogalany, illetve olyan kamarai jogtanácsos részére szervezhet Képzési Eseményt, akinek az Üttv. 66. § (1) bekezdése szerinti ügyfele.

4.3.3. Az egyszerűsített eljárásban akkreditált Képzési Hely esetében a képzési gyakorlat nem vizsgálható, továbbá vélelmezni kell, hogy a Kérelmező megfelel az akkreditáció egyéb feltételeinek.

4.3.4. Az egyszerűsített akkreditáció iránti Kérelemnek tartalmaznia kell

a) a Kérelmező nevét, székhelyét,

b) a Kérelmezőt nyilvántartó bíróság vagy hatóság megjelölését, valamint

c) a Továbbképzésért felelős természetes személy nevét, ha az a törvényes képviselőtől eltér.

4.3.5. Az egyszerűsített akkreditáció iránti Kérelemnek tartalmaznia kell

a) az Akkreditáció kért hatályát, ha ez a Szabályozási Időszaknál rövidebb,

b) Képzési Események meghirdetése rendjét,

c) a Képzési Eseményeken való részvétel személyi, anyagi és egyéb feltételeit, a Képzési Eseményekre való jelentkezés rendjét, valamint

d) azt, hogy a Kérelmező Kamarával vagy más Képzési Hellyel kötött-e továbbképzési megállapodást.

4.3.6. Egyszerűsített eljárásban a Kérelmet az OAB a kézhezvételétől számított tizenöt napon belül bírálja el.

## 4.4. Az Akkreditáció megszűnése

4.4.1. Az Akkreditáció megszűnik, ha

a) azt a Képzési Hely kéri, a kérelemben megjelölt időpontban, de legkorábban az erre irányuló kérelem kézhezvételének a napján,

b) a Képzési Hely jogutód nélkül megszűnt, a jogutód nélküli megszűnés napján, valamint

c) az Akkreditáció hatálya lejárt.

4.4.2. Az Akkreditáció megszűnését az OAB, a megszűnés okáról való tudomásszerzését követő tizenöt napon belül indokolt határozattal állapítja meg.

4.2.3. Ha az OAB vagy – kifogás alapján – a MÜK elnöksége az Akkreditációt a Kérelemtől eltérő tartalommal adja meg, a Képzési Hely a Határozat kézhezvételétől számított tizenöt napon belül az Akkreditációról lemondhat. Az Akkreditációról való lemondás esetén úgy kell tekinteni, hogy a Kérelmező az Akkreditációt nem szerezte meg.

## 4.5. Az Akkreditáció megvonása

4.5.1. Az OAB indokolt határozattal megvonja az Akkreditációt, ha a Képzési Hely

a) Akkreditációjának a feltételei a Kérelem elbírálásakor nem álltak fenn, vagy már nem állnak fenn,

b) az e szabályzatban vagy a Határozatban meghatározott kötelezettségeinek az OAB felhívása ellenére, az abban meghatározott, legalább tizenöt napos határidőn belül nem tesz eleget,

c) adósságrendezés alatt áll, végelszámolás alatt áll, vonatkozásában csődeljárás elrendeléséről szóló bírósági végzést közzétettek, az ellene indított felszámolási eljárást jogerősen elrendelték, ha a személyes joga szerinti hasonló eljárás van folyamatban, illetve személyes joga szerint hasonló helyzetben van, vagy

d) e szabályzat szerinti továbbképzési tevékenységét bíróság jogerősen korlátozta.

4.5.2. Az OAB – a kötelezettségszegés súlyára, ismétlődő jellegére, az azzal okozott kárra, illetve érdeksérelemre tekintettel – indokolt határozattal megvonhatja az Akkerditációt, ha a Képzési Hely

a) valótlan tartalmú kreditigazolást állít ki, illetve

b) a Kérelemben vállalt, az e szabályzatban vagy a Határozatban meghatározott kötelezettségeit megszegi.

4.5.3. Az Akkreditáció megvonása esetén – a kötelezettségszegés súlyára, ismétlődő jellegére, az azzal okozott kárra, illetve érdeksérelemre tekintettel – az OAB a Kérelmező újbóli Akkreditációjának a lehetőségét legfeljebb három évre felfüggesztheti.

## 4.6. Az Akkreditáció felfüggesztése

4.6.1. Ha a Képzési Hely a Továbbképzésre vonatkozó jogszabályban, e szabályzatban vagy a Határozatban meghatározott kötelezettségeit megsérti, és ezzel a Továbbképzéssel elérni kívánt célok elérését jelentősen sérti vagy közvetlenül, nyilvánvalóan és jelentős mértékben veszélyezteti, az Akkreditációját az OAB indokolt határozattal felfüggesztheti. Az OAB az Akkreditáció felfüggesztésének a hatályát – a Továbbképzésre Kötelezettek jogos érdekeinek a védelmében – a határozat közlésénél későbbi időponttól kezdve is megállapíthatja.

4.6.2. Az Akkreditáció felfüggesztését meg kell szüntetni, ha az elrendelésének az oka megszűnt.

4.6.3. Az OAB az Akkreditációt, a Képzési Hely nyilvántartásba vételét, az Akkreditáció megszűnését, megvonását, valamint felfüggesztését a MÜK honapján az erről szóló határozat közlését követő két munkanapon belül közzéteszi.

## 4.7. Kifogás

4.7.1. Az OAB-nak a Kérelmet elutasító, az Akkreditációt a Kérelemtől eltérő tartalommal megadó, az Akkreditáció megszűnését megállapító, az Akkreditációt visszavonó és az Akkreditációt felfüggesztő határozata ellen a közléstől számított tizenöt napon belül előterjesztendő kifogásnak van helye.

4.7.2. Az OAB határozata elleni kifogást a MÜK elnöksége a kifogás előterjesztésétől számított hatvan napon belül bírálja el, és az OAB határozatát helybenhagyja, megváltoztatja vagy megsemmisíti, valamint az OAB-ot szükség szerint új eljárás lefolytatására utasítja.

4.7.3. A kifogás elbírálására irányuló eljárásban az elektronikus ügyintézés általános szabályairól szóló törvény szerinti elektronikus kapcsolattartás kötelező.

4.7.4. Az Akkreditáció megszűnését megállapító, valamint az Akkreditáció felfüggesztését elrendelő határozat elleni kifogásnak nincs halasztó hatálya.

4.7.5. Az OAB a határozat kifogásra tekintet nélküli végrehajthatóságát elrendelheti, ha a végrehajtás elmaradása a Továbbképzéssel elérni kívánt célok elérését jelentősen sértené vagy közvetlenül, nyilvánvalóan és jelentős mértékben veszélyeztetné.

# 5. Képzési események

## 5.1. A Képzési Események fajtái

5.1.1. A Képzési Esemény függetlenül attól, hogy ez elektronikus úton hozzáférhető és teljesíthető (a továbbiakban együtt: e-learning) vagy sem

a) a jogtudományi, államtudományi, joggyakorlati, közigazgatási, jogi szakmai nyelvgyakorlatot, illetve az ügyvédi tevékenység gyakorlását egyébként segítő tanfolyam vagy tréning (a továbbiakban együtt: tanfolyam),

b) a jogtudományi, államtudományi, joggyakorlati, közigazgatási, illetve az ügyvédi tevékenység fejlesztésére alkalmas más szakmai esemény vagy konferencia (a továbbiakban együtt: konferencia),

c) a Képzési Hely által szervezett jogtudományi, államtudományi, joggyakorlati vagy közigazgatási szakmai verseny (a továbbiakban: verseny).

## 5.2. A Képzési Esemény bejelentése

5.2.1. A Kamara az általa szervezett Képzési Eseményt a meghirdetését megelőző nyolcadik munkanapig az OAB részére elektronikus úton bejelenti.

5.2.2. Az akkreditált Képzési Hely az általa szervezett Képzési Eseményt a meghirdetését megelőző tizenöt napig köteles az OAB részére elektronikus úton bejelenti. A Munkáltató az általa kizárólag a saját kamarai jogtanácsosai részére szervezett képzés esetén a Képzési Eseményt legkésőbb az annak a megtartását megelőző nyolcadik napig az OAB részére elektronikus úton bejelenti.

5.2.3. A nem Képzési Hely által külföldön vagy belföldön külföldi által szervezett tanfolyamot, konferenciát, versenyt az azon részt vevő Továbbképzésre Kötelezett, illetve a Munkáltató alkalmazásában álló Továbbképzésre Kötelezettek tekintetében a Munkáltató, az eseményt követő hatvanadik napig jelentheti be az OAB-nak Képzési Eseményként történő nyilvántartásba vétel és kreditpontérték meghatározása érdekében.

5.2.4. Ha a képzési eseményre Kamarával vagy Képzési Hellyel kötött megállapodás alapján kerül sor, ezt a bejelentésben a Kamara és a Képzési Hely megnevezésével kell közölni.

## 5.3. A Képzési Esemény nyilvántartásba vétele

5.3.1. Az OAB a Képzési Esemény nyilvántartásba vételéről

a) a Kamara által bejelentés kézhezvételétől számított nyolc,

b) a más Képzési Hely által bejelentett Képzési Esemény kézhezvételétől számított tizenöt

napon belül dönt, és e határidőn belül döntését közli a kérelmezővel.

5.3.2. A Képző Hely által határidőben bejelentett Képzési Esemény akkor vehető nyilvántartásba, és ahhoz akkor rendelhető kreditpont, ha a bejelentés tartalmazza

a) a Képzési Hely nevét és Kamara kivételével az akkreditációs nyilvántartási számát, kivéve, ha a Képzési Esemény bejelentése az Kérelem előterjesztésével egyidejűleg történik,

b) a Képzési Esemény

ba) helyszínét, ennek hiányában elérhetőségét,

bb) időpontját, ennek hiányában a hozzáférhetősége legalább kezdő időpontját,

bc) fajtáját,

c) a Képzési Eseményen vagy Eseményben való részvétel feltételeit, így különösen

ca) azt, hogy a Képzési Esemény nyilvános, zártkörű, feltételesen vagy korlátozottan nyilvános-e,

cb) a Képzési Eseményen való részvételért kell-e, és ha igen milyen összegű díjat és hogyan kell megfizetni,

cc) ha a Képzési Eseményen való részvételt a MÜK kötelezővé tette,

d) a Képzési Esemény meghirdetésének módját, helyét és idejét,

e) a Képzési Esemény tárgyát, tematikáját és nyelvét,

f) a Képzési Esemény szervezéséért és a kreditpont igazolások kiadásáért felelős természetes személy nevét, beosztását, elérhetőségi adatait,

g) a szakmai előadó vagy előadók nevét, szakmai referenciáit, ha ez értelmezhető,

h) a kreditpontértékre vonatkozó javaslatot, valamint

i) a kreditpontigazolás módját.

5.3.3. Az OAB a Képzési Eseményt akkor veszi nyilvántartásba, ha

a) tudományos, illetve szakmai szempontból alkalmasnak tartja arra, hogy segítse az ügyvédi tevékenység gyakorlását, illetve javítsa annak színvonalát (a továbbiakban: Alkalmasság), és

b) a Kamarának nem minősülő Képzési Hely a nyilvántartásba vételi díjat a MÜK részére megfizette.

5.3.4. A Képzési Esemény nyilvántartásba vételéért a MÜK részére díjat kell fizetni, amelynek mértékét a MÜK Elnöksége határozatban állapítja meg.

5.3.5. A Képzési Esemény nyilvántartásba vételéért fizetendő díj mértékéről szóló határozat közzététele és hatályba lépése között legalább negyvenöt napnak kell eltelnie.

5.3.6. Az OAB a bejelentőt a bejelentés kiegészítésére hívhatja fel, ha a bejelentés hiányos vagy az alapján a Képzési Esemény Alkalmassága nem bírálható el.

5.3.7. Az OAB a bejelentést a kézhezvételétől, a bejelentés kiegészítése esetén annak a kézhezvételétől számított tizenöt napon belül bírálja el.

5.3.8. Az OAB a Képzési Eseményt nyilvántartásba vevő határozatban megállapítja a Képzési Esemény

a) nyilvántartási számát,

b) a kreditpontértékét, indokolással,

c) nyilvántartási számának és kreditpontértékének a Képzési Esemény meghirdetése és az azzal kapcsolatos minden tájékoztatás során történő feltüntetésére vonatkozó kötelezést, valamint

d) adataiban bekövetkező változás haladéktalan bejelentésének a kötelezettségét.

5.3.9. Az OAB – a Munkáltató által kizárólag a saját kamarai jogtanácsosai részére szervezett Képzési Esemény kivételével – a Képzési Esemény nyilvántartásba vételét a honlapján két munkanapon belül közzéteszi.

5.3.10. Az OAB a Képzési Esemény nyilvántartásba vételét megtagadó határozatában feltünteti

a) a nyilvántartásba vétel megtagadásának az indokát,

b) azt a rendelkezést, hogy a megfizetett nyilvántartásba vételi díjat az elutasító Határozat közlését követő tizenöt napon belül a MÜK a bejelentő részére visszautalja.

5.3.11. A nem Képzési Hely által szervezett Képzési Eseményt a Továbbképzésre Kötelezett, vagy a Munkáltatója jelenti be. A nem Képzési Hely által szervezett Képzési Esemény bejelentésére és nyilvántartásba vételére a Képzési Hely által bejelentett Képzési Esemény bejelentésére és nyilvántartásba vételére vonatkozó szabályokat azzal kell alkalmazni, hogy

a) a bejelentésben akkreditációs nyilvántartási szám helyett a bejelentőt nyilvántartó bíróság vagy hatóság nevét és a bejelentő nyilvántartási számát kell feltüntetni, valamint

b) a bejelentő nem fizet nyilvántartásba vételi díjat.

5.3.12. Az OAB az 5.3.11. pont szerinti Képzési esemény nyilvántartásba vételéről haladéktalanul, de legfeljebb 15 napon belül tájékoztatja a Kamarát.

5.3.13. Ha az OAB a Képzési Esemény nyilvántartásba vételéről határidőn belül nem dönt,

a) a bejelentőt megilleti a bejelentett Képzési Esemény megszervezésének a joga azzal, hogy a Képzési Eseményen való részvételért a bejelentésben megjelölt, de legfeljebb 5 kreditpont jár a Továbbképzésre Kötelezettnek,

b) az OAB a Képzési Eseményt haladéktalanul nyilvántartásba veszi, valamint

c) felülvizsgálja, hogy az e pont szerinti kreditpontérték megfelel-e az e szabályzat egyéb rendelkezéseinek, és ha a Képzési Eseményért az a) alpontban meghatározottnál magasabb kreditpontérték jár, erről indokolt határozatot hoz.

## 5.4. Kreditpontok

5.4.1. E Szabályzat eltérő rendelkezése hiányában az OAB az adott Továbbképzési időszakban nyilvántartásba vett Képzési Eseményhez e szabályzat eltérő rendelkezése hiányában – szükség szerint felfelé kerekítve – egész kreditpontokat rendel az alábbi szabályok szerint:

a) részvétel tanfolyamon, illetve konferencián, felsőoktatási intézményben jogi, államtudományi vagy közigazgatási képzésben óránként 1 kreditpont,

b) részvétel sikeres számonkéréssel záruló tanfolyamon, felsőoktatási intézményben jogi, államtudományi vagy közigazgatási képzésben óránként 2 kreditpont,

c) tanfolyamon, konferencián, jelöltképzésben, felsőoktatási intézményben jogi, államtudományi, közigazgatási oktatói, előadói tevékenység óránként 3 kreditpont,

d) jogi szakvizsgán vizsgabizottsági tagság vizsgalkalmanként 1 kreditpont,

e) legalább középfokú jogi szóbeli és írásbeli szakmai nyelvvizsga megszerzése 10 kreditpont,

f) jogtudományi, államtudományi, és közigazgatástudományi képzésben tudományos fokozatszerzéshez vagy doktori disszertációhoz kapcsolódóan végzett opponensi tevékenység 3 kreditpont,

g) papír alapú vagy elektronikus jogi szakkönyv, tankönyv, jogi egyetemi jegyzet vagy más egyetemi vagy főiskolai jogi oktatási anyag, lektorált tudományos vagy szakmai kiadványban, lektorált jogi szakmai internetes felületen szerzői jogi védelem alá eső szakmai publikáció írása, szerkesztése szerzői ívenként 10 kreditpont,

i) papír alapú vagy elektronikus jogi tudományos szakkönyv, tankönyv, jogi egyetemi jegyzet vagy más egyetemi vagy főiskolai jogi oktatási anyag lektorálása szerzői ívenként 5 kreditpont.

## 5.5. Kreditigazolás

5.5.1. A Képzési Hely – a Képzési Eseményt követő tizenöt napon belül – a Képzési Eseményen való részvételről és a részvételért járó kreditpontról igazolást ad a Továbbképzésre Kötelezettnek. Az igazolás tartalmazza

a) a Továbbképzésre Kötelezett ügyvédi nevét, ennek hiányában viselt nevét, valamint kamarai azonosító számát,

b) a Képzési Hely nevét, akkreditációs nyilvántartási számát,

c) a Képzési Esemény

ca) helyszínét, ennek hiányában elérhetőségét,

cb) időpontját, tartamát, ha ez értelmezhető,

cc) címét,

cd) nyilvántartási számát,

ce) fajtáját,

d) a megszerzett kreditpontok számát.

5.5.2. A Képzési Hely – a Képzési Eseményt követő tizenöt napon belül – a Kamara részére elektronikus úton igazolást ad valamennyi, az adott Kamarában tag vagy névjegyzékbe vett Továbbképzésre Kötelezett által a Képzési Eseményen megszerzett kreditpontokról.

# 6. A Továbbképzési Kötelezettség elmulasztása miatt ügyvédi tevékenység gyakorlására nem jogosultakra vonatkozó szabályok

6.1. A Továbbképzési Kötelezettségteljesítését a Továbbképzési Kötelezettség elmulasztása miatt ügyvédi tevékenység gyakorlására nem jogosult személy (a továbbiakban: Mulasztó) kamarai tagsága, illetve nyilvántartása hiányában is eleget tehet a Továbbképzési Kötelezettségének.

6.2. A Mulasztóra e Szabályzat rendelkezéseit az e fejezetben foglalt eltérésekkel kell alkalmazni.

6.3. A Mulasztó Továbbképzési Időszaka a kamarai tagsága megszűnésének, illetve a kamarai nyilvántartásból való törlésének az éve, valamint az azt követő öt naptári év.

6.4. A Továbbképzési Kötelezettség Mulasztóra a kreditpont átviteli korlátozás nem vonatkozik. A Mulasztó abban a Továbbképzési Időszakban megszerzett kreditpontjait, melyben a Továbbképzési Kötelezettségének teljesítését elmulasztotta, a kamarai tagsága megszűnésének, illetve a kamarai nyilvántartásból való törlésének az évében és az azt követő öt évben megszerzett kreditpontoknak kell tekinteni.

6.5. A Mulasztó a Továbbképzési Kötelezettség teljesítése alól nem mentesíthető, a Mulasztó esetében nincs helye a Továbbképzési Időszak meghosszabbításának.

6.6. A Mulasztónak a Kamara által szervezett vagy bonyolított Továbbképzési Eseményen való részvétele akkor is díjköteles, ha a Képzési Eseményen való részvétel a Továbbképzésre Kötelezettek számára ingyenes. A díjat a Képzési Eseményt szervező Kamara elnöksége – vagy a Kamarának az alapszabályában meghatározott más szerve – esetileg határozza meg.

6.7. A Kamara és a Képzési Hely a Mulasztónak is köteles igazolást adni a Képzési Eseményen való részvételről.

6.8. A Mulasztó a Továbbképzési Kötelezettség teljesítését a saját nyilvántartása és a saját maga által őrzött kreditigazolásokkal bizonyítja. A Kamara és a OAB – a Mulasztó eltérő rendelkezése hiányában – azokat a kreditpontokat tartja nyilván, melyeket a Mulasztó a Kamara által szervezett, illetve bonyolított Képzési Eseményen szerzett.

# 8. Hatálybalépés

7.1. Ez a szabályzat 2019. január 1-jén lép hatályba.

7.2. Az OAB a működési rendjét 2019. július 1-ig köteles megalkotni.

7.3. A MÜK küldöttgyűlése az első Szabályozási Időszak tekintetében a 3.1. pont szerinti szabályzatot az e szabályzat hatályba lépését követő hat hónapon belül alkotja meg.

7.4. Az e szabályzat hatályba lépését követő első Továbbképzési Időszak a 7.3. pont szerinti szabályzat hatályba lépését követő kilencvenedik napon, de legkorábban 2019. szeptember 1-jén kezdődik.

7.5. A Kamara az első Programját az első Továbbképzési Időszak kezdő napját megelőző tizenötödik napig teszi közzé.

7.6. A 2.15. pont a) és b) pontja alkalmazásában az első Továbbképzési Időszak kezdő időpontjának 2018. január 1-jét kell tekinteni.

Budapest, 2018. november 27.

*Dr. Bánáti János Dr. Fekete Tamás  
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2018. november 26-i ülésén fogadta el. [↑](#footnote-ref-1)